UBERA ARANZETA (EH Bildu, 2018-11-22):
Gaia serioa ez balitz, ba barre egingo nuke.
Baina gaia oso serioa da, Bengoechea. Ez nekien Casadoren jarraitzailea zinenik; gaur etorri zara hemen casadismo linguistikoa ezartzera.
Badakit zuentzat eta argudioak ez direla baliagarriak eta paso egiten dituzuela argudioetaz, baina saiatuko naiz argudio batzuk mahia gaienean jartzen.
Iruditu zait eman dituzun argudioak funts gabeko argudio ridikulo faxistak direla, bai, eta saiatu zara, eta saiatu zara gaurko eztabaidan gaia gutxiesten, bai, baina konturatuta zuen eta kontutan hartuta Alderdi Popularraren ibilbidea zein den, ba badakigu sakonean, eztabaida honen sakonean zein dagoen, zeren Alderdi Popularrak izaten duen eta duen helburu bakarra oinarrizko eskubideak, askatasunak eta demokrazia murriztea delako.
Eta indarrean jarri dituzue legeak horretarako tresnak izan direlako eta ikustea besterik ez, esaterako, LOMCErekin zer egin duzuen eta beste hainbat legerekin zer egin duzuen. Beraz, hemen herritarrak eta ikasleak sakrifikatzen dituztenak zuek zarete. Zuek zarete, Bengoechea andrea.
Badakit zuek Euskal Herria ukatzen duzuela eta beraz zuentzat euskara etsaia dela, zuek inork baino hobeto dakizuelako euskararik gabe ez dagoela Euskal Herririk. Askotan gu guztiok baino hobeto dakizue eta oso ongi garatzen duzue zuen lema, lelo eta helburu hori.
Guk planteatzen duguna eta planteatu duguna zera da: Indarrean dagoen legedia betetzea, hau da, Gernikako Estatutua, hainbeste aldarrikatzen duzuen Gernikako Estatutua betetzea, Euskararen Legea betetzea da planteatzen duguna; planteatzen duguna da askatasunean sakontzeko tresna bat; planteatzen duguna da aukera berdintasunean sakontzeko tresna bat; planteatzen duguna da momentu honetan indarrean dagoen diskriminazioari aurre egiteko tresna bat; planteatzen duguna da herritar guztiak eta bakoitzak bere kulturan jakintzan aurrera egitea. Beraz, planteatzen duguna da demokrazian sakontzea eta demokrazian aurrera egitea. Hau da gaurko planteamendu xumea.
Eta irakurri duzun azken xedapenak zer esan nahi du? Ez dakit, agian itzulpena gaizki egongo da, baina euskaraz idatzi duguna zera da: "Behin lege hau onartuta, onartu ostean buletinean publikatzen denean, hurrengo Aurrekontuetan eragiten die". Beraz, garbi dagoena aurtengo Aurrekontuei ez diela eragiten.
Beraz, gaurkoan hitz egiten ari garena da, eskubideen egikaritzeaz ari gara eta herritar guztiak berdintasunean hartzen ditugu. Guretzat hori oinarri, oinarrizkoa da eta hori ez da eztabaidagarria, hori ezin dugu eztabaidagai jarri.
Herritar guztiak, dena delarik beraien jaiolekua, bizilekua, maila soziala eta ekonomikoa, guztiak berdinak dira eta guztiak, guztiei errespetatu behar zaie eskubideak eta eskubideak bermatu behar zaizkie eta guztiek daukate aukera eta eskubidea euskaraz jakiteko, euskara ezagutzeko eta euskarara sarbidea izateko. Guztia.
Euskara gure hizkuntza da, berezkoa. Eta esango dizut gauza bat: Dagoeneko herri hau ez da bilingüea, ez da elebiduna. Herri hau eleanitza da. Dagoeneko bi hizkuntza baino gehiago ditugu gure herrian eta guztiak merezi dute gure aitortza eta errespetua, baina euskara gure berezko hizkuntza eta ofiziala izanik ere bai. Eta ez da bakarrik maitatu behar dugula ondare bezala, baizik eta mantendu eta etorkizuna izan behar du eta erdigunean kokatu behar dugu eta eskubide bat da, eta eskubide hori garatu behar dugu. Horretaz ari gara hitz egiten.
Baina zein da zuen helburua? Zuek zer nolako gizarte herritarrak nahi dituzue? Zuek bilatzen duzuena eta zuek onartzen dituzuen legeekin herritarren arteko mailaketak egiten dituzue, diskriminazioa garatzen duzue, badirudi herritar inkultoez osaturiko gizarteak eraiki nahi dituzuela. Herritarrek zenbat eta gutxiago jakin, zuentzat hobeto.
Ba guretzat ez. Guretzat herritarrek zenbat eta hizkuntza gehiago jakin, nahiz eta ez diren agian euskaldun sentituko, euskal herritar sentituko, agian ez dakit nongoak izango diren. baina hizkuntza bat gehiago jakitea eta zuentzat ere aberatsa izan beharko litzateke.
Hori plus bat da. Plus bat da, ez da ken bat. Plus bat da, dena delarik ideologia. Zenbat eta gehiago jakin, hobeto: Herritar kultuagoak izango ditugu, jantziagoak izango ditugu eta horrek guztioi aukera gehiago egiten digu gizarte aurreratu bat garatu ahal izateko zentzurik zabalenean.
Beraz, planteatu dituzun hainbat gauza ez dira eztabaidagarriak eta ridikuluak dira. Eta barre egingo nuke gaia serioa ez balitz, baina gaia oso serioa da.
Eta ez daukat besterik esateko eta ez dakit ere egia esan zertarako sartu naizen erreplika egitera. Nik bakarrik esan legea betetzea besterik ez dugula eskatzen, aukera berdintasuna, kohesioa, inklusioa, demokrazia.
Besterik ez.